

Universitatea din București va acorda titlul de Doctor Honoris Causa profesorului Nu Xu

[bookmark: _Hlk132974050]București, 22 septembrie 2023. Universitatea din București (UB) va acorda, în cadrul unei ceremonii care se va desfășura luni, 25 septembrie 2023, distincția de Doctor Honoris Causa profesorului Nu Xu, una dintre personalitățile remarcabile ale fizicii contemporane.
Profesorul Nu Xu a contribuit semnificativ la dezvoltarea și testarea experimentală a predicțiilor Modelului-standard al fizicii particulelor pentru formarea plasmei de quarci și gluoni, a conexiunilor dintre scenariul „Exploziei primordiale” (Big Bang) pentru Universul nostru și comportarea materiei nucleare extrem de fierbinți și de dense formată în regiunea de suprapunere a nucleelor care se ciocnesc la energii relativiste și ultrarelativiste. Totodată, profesorul Nu Xu a contribuit și la dezvoltarea altor perspective moderne și teorii în fizica nucleară și a particulelor elementare care au condus la succesul diferitelor modele în descrierea structurii subnucleare și evoluțiilor cosmologice.
Din anul 2001 până în prezent, domnia sa a ocupat diferite funcţii în instituţii de prestigiu. Din anul 2002, domnul Nu Xu este profesor adjunct la Universitatea de Știinţă și Tehnologie din China, evaluator extern al Academiei Chineze de Știinţe, din 2004, profesor invitat la Institutul de Fizică Aplicată din Shanghai. Din anul 2010, până în prezent, profesorul Nu Xu este decan al Colegiului de Știinţe Fizice și Tehnologie, Universitatea Normală din China Centrală, iar, din 2015, este profesor adjunct la Institutul Naţional de Educaţie Știinţifică și Cercetare din India.
Întreaga activitate știinţifică și administrativă a profesorului Nu Xu este caracterizată de o creativitate profundă, abilitate în rezolvarea unor probleme știinţifice, concentrare continuă pe concepte fundamentale, simple, dar esenţiale pentru înţelegerea proceselor și fenomenelor fizice. Contribuţia sa fundamentală și profundă la dezvoltarea fizicii nucleare relativiste și a fizicii particulelor este legată de combinaţia dintre abilităţi experimentale de excepţie, înţelegerea profundă a aspectelor teoretice implicate și o intuiţie remarcabilă.
Acordarea titlului de Doctor Honoris Causa al Universității din București profesorului Nu Xu este un semn de recunoaștere a prestigioasei sale activități științifice și a eforturilor susținute de promovare a științei.
Evenimentul de acordare a înaltei distincții va avea loc luni, 25 septembrie 2023, începând cu ora 13:30, în Sala Senatului din cadrul clădirii Rectoratului Universității din București (Șoseaua Panduri nr. 90, București). 
